ปัดตอบ! “บิ๊กตู่” เลี่ยงแจงปม “นายก 8 ปี” ย้ำอยู่ที่ดุลยพินิจศาล “รธน.”
“โฆษกรัฐบาล” เผย "พล.อ.ประยุทธ์ จันทร์โอชา" ย้ำวาระนายกรัฐมนตรี 8 ปี อยู่ที่ดุลยพินิจศาล ไม่อาจก้าวล่วง ขอให้เชื่อมั่นหลักนิติธรรมของบ้านเมือง พร้อมแนะเลี่ยงรวมตัวชุมนุม ขัดกฎหมาย เสี่ยงโควิด
“โฆษกรัฐบาล” เผย "พล.อ.ประยุทธ์ จันทร์โอชา" ย้ำวาระนายกรัฐมนตรี 8 ปี อยู่ที่ดุลยพินิจศาล ไม่อาจก้าวล่วง ขอให้เชื่อมั่นหลักนิติธรรมของบ้านเมือง พร้อมแนะเลี่ยงรวมตัวชุมนุม ขัดกฎหมาย เสี่ยงโควิด
23 ส.ค. 2565

นายอนุชา บูรพชัยศรี โฆษกประจำสำนักนายกรัฐมนตรี เปิดเผยถึงกรณีที่จะมีการชุมนุมของกลุ่มต่างๆ ในช่วงนี้ เพื่อกดดันให้ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ลาออกจากตำแหน่ง ว่าด้วยสถานการณ์ในปัจจุบันที่ยังมีความเสี่ยงต่อการแพร่และติดเชื้อโควิด-19 การชุมนุมดังกล่าวจึงเสี่ยงที่จะขัดต่อกฎหมายห้ามการชุมนุม การทำกิจกรรม การมั่วสุม ที่ก่อให้การแพร่ระบาดของโรคโควิด-19 ตามประกาศก่อนหน้านี้ จึงขอให้ประชาชนหลีกเลี่ยงการรวมตัวดังกล่าว และขอให้ประชาชนหลีกเลี่ยงเส้นทาง และบริเวณที่มีการชุมนุม เช่น รอบศาลาว่าการกรุงเทพมหานคร, แยกราชประสงค์ อนุสาวรีย์ประชาธิปไตย และทำเนียบรัฐบาล เพราะอาจไม่ได้รับความสะดวกในการเดินทาง
“เรื่องวาระการดำรงตำแหน่ง 8 ปีของนายกรัฐมนตรี ว่า พล.อ.ประยุทธ์ ขอให้ยึดหลักกฎหมายเป็นสำคัญ เพราะทุกคนอยู่ภายใต้กฎหมาย รวมถึงตัวนายกรัฐมนตรีเองด้วย ดังนั้น ผลจะออกมาอย่างไรจึงขึ้นอยู่กับการพิจารณาของศาลรัฐธรรมนูญ นายกรัฐมนตรีไม่อาจก้าวล่วงอำนาจศาลได้ ทั้งนี้ ขอให้ประชาชนเชื่อมั่นในกฎหมายและหลักนิติธรรมของบ้านเมือง ซึ่งเป็นกลไกสำคัญของการอยู่ร่วมกันในสังคม และช่วยให้ประเทศชาติสงบสุข” นายอนุชา กล่าว